  Виталий Пронин Элькунысьтымы  К. Герд нимо гимназиын югдытӥсьлэсь нимзэ утьыса возё,  пӧртэм ужрадъёс ортчытъяло. Кузебай Гердлы сӥзем ужрад.Гимназиысь директорлэн воштӥсез Татьяна Швецова верамъя, арлы быдэ К. Гердлэн вордӥськем нуналаз гимназиын радъясько солы сӥзем экскурсиос. Отчы пыриськыны быгато вань мылкыд карисьёс.- Ортчем ар пумын дорамы вуылӥзы Сарапул ёросысь нылпиос. Нош туэ январь пумын лыктыны чаклало Кез ёросысь Александрово школаын дышетскисьёс, - шуэ Татьяна Виссарионовна. - Тыршиськом, К. Гердлы сӥзем экскурсиосты школаысьтымы удмурт кылъя дышетӥсьёс мед нуозы шуыса. Соос поэтлэн улонысьтыз трос тунсыко, яркыт вакытъёсыз сярысь мадьыны быгато.Со сяна, туэ гимназиын К. Гердлы сӥзем виртуальной экскурсия но дасязы. Компьютер азе пуксьыса, нимысьтыз ссылкаос кузя ветлыса, котькуд мылкыд карись тодматскыны быгатэ югдытӥсьлэн улон сюресэныз, творчествоеныз, солы сӥзем киноен но мукет. Озьы К. Гердлы сӥзем лекциез кылзон понна гимназие одно ик кытысь ке кыдёкысь лыктонэз  ӧвӧл ни.Али гимназиын ужасьёс рос-прос дасясько югды-тӥсьлэн вордскемез дырысен 120 ар тырмонэз пусъёнлы. Солы сӥзем ужрадъёс ортчозы вуоно арын. Соку поттыны чакламын гимназиысь нылпиослэн К. Гердлы сӥзем ужъёсынызы бичет, солы рос-прос презентация радъяны.- Мукетыз тунсыко проект К. Гердлэн улонэзлы сӥзем виртуальной экспедицилэн ёзэтэз выллем луоз, - шуэ Татьяна Виссарионовна. - Со «К. Гердлэн пытьыосызъя» нимаськоз. Шуом, зӥбиськод тон Вавож ёросэз, нош отын 2-3 точка гордэн пусъемын. Одӥгзэ зӥбиськод но, Малиновка гурт потэ. Отын гожъямын, Гердэн луэм кыӵе учыръёс татын ортчизы. Озьы картаысь пӧртэм интыосты чакланы луоз. Шуом, Москва. Мар кариз татын К. Герд? Кинэн тодматскиз? Кытын дышетскиз? Та карта бордын ар пала ужалом на. Оскиськом, вуоно арлы со дась луоз.Елена ПАНФИЛОВА Туспуктэм: vk.com  